大雪歌
作者：陸游
朝代：宋

paragraphs: 若耶溪頭朝暮雪，鴉鵲墮死長松折。
横飛忽已平屐齒，亂點似欲粧簾纈。
放翁憑閣喜欲顛，摩挲拄杖向渠說。
莫辭從我上嵯峨，此景與子同清絕。
銀杯拌蜜非老事，石鼎煎茶且時啜。
題詩但覺退筆鋒，把酒未易生耳熱。
扶衰忍冷君勿笑，報國寸心堅似鐵。
漁陽上谷要一行，馬蹄蹴踏河冰裂。